10) การควบคุมภายใน

คณะกรรมการบริษัทฯ ได้จัดประชุมครั้งที่ 1/2555 วันที่ 27 กุมภาพันธ์ 2555
โดยมีคณะกรรมการตรวจสอบเข้าร่วมประชุม และได้แสดงความเห็นเกี่ยวกับความเพียงพอ
และความเหมาะสมของระบบควบคุมภายใน
คณะกรรมการตรวจสอบได้พิจารณาและสอบทานรายงานผลการตรวจสอบภายใน
พร้อมทั้งให้ข้อเสนอแนะการตรวจสอบ
ซึ่งมุ่งเน้นการตรวจสอบเชิงปฏิบัติการให้พัฒนามีประสิทธิภาพประสิทธิผลอย่างต่อเนื่อง
รวมทั้งให้มีการติดตามแก้ไขตามรายงานผลการตรวจสอบและรายงานให้คณะกรรมการทราบอย่างสม่ำเสมอ
ด้านการดูแลทรัพย์สิน บริษัทฯ มีระบบป้องกันที่ดี ไม่พบรายการทุจริตหรือการนำทรัพย์สินของบริษัทฯ
ไปใช้โดยมิชอบ ผลการสอบทานเป็นไปตามขั้นตอนที่กำหนดไว้
สอดคล้องกับข้อกำหนดกฎหมายของภาครัฐและนโยบายการกำกับดูแลกิจการ
ในส่วนการหารือกับผู้สอบบัญชีเห็นว่าบริษัทฯ จัดทำงบการเงินเป็นไปตามมาตรฐานการบัญชี
และมีระบบควบคุมภายในที่เพียงพอครอบคลุมทั้งด้าน องค์กรและสภาพแวดล้อม
การบริหารความเสี่ยง การควบคุมการปฏิบัติงาน ระบบสารสนเทศและการสื่อสารข้อมูล
โดยมีการติดตามประเมินผลการควบคุมภายในอย่างต่อเนื่องไม่มีข้อบกพร่องที่เป็นสาระสำคัญ
สรุปสาระสำคัญได้ดังนี้

1.  องค์กรและสภาพแวดล้อม

  บริษัทฯ มีการกำหนดเป้าหมายการดำเนินธุรกิจ โดยมีการกำหนดแผนธุรกิจ งบประมาณประจำปี
  และตัวชี้วัด เพื่อสร้างความมั่นคงทางธุรกิจ
  รวมทั้งได้มีการปรับปรุงการประเมินผลงานในส่วนที่เป็นการประเมินจากความสามารถและพฤติกรรมของพนักงานตามวัฒนธรรมองค์กรให้สอดคล้องกับพฤติกรรมขององค์กร
  เพื่อก่อให้เกิดประโยชน์ด้านการพัฒนาคุณภาพทางการปฏิบัติงานให้ดียิ่งขึ้น

  บริษัทฯ กำหนดโครงสร้างการบังคับบัญชาแยกตามสายงานที่สอดคล้องกับกลยุทธ์การดำเนินธุรกิจ
  และการกำกับดูแลกิจการ
  โดยมีหน่วยงานตรวจสอบภายในเป็นหน่วยงานอิสระรายงานตรงต่อคณะกรรการตรวจสอบ
  รวมทั้งได้ส่งเสริม สนับสนุน
  นโยบายการกำกับดูแลกิจการและจริยธรรมธุรกิจให้มีความชัดเจนโปร่งใส
  มีการกำหนดนโยบายและแผนการปฏิบัติงาน คำนึงถึงความเป็นธรรมต่อพนักงาน ลูกค้า คู่ค้า
  รวมถึงความรับผิดชอบต่อผู้ถือหุ้น สังคมและสิ่งแวดล้อม

  บริษัทฯมีการมุ่งมั่นในการพัฒนาขบวนการผลิตให้ได้สินค้าที่มีมาตรฐานเป็นที่ยอมรับในระดับสากล
  รวมทั้งให้ความสำคัญอย่างมากต่อการดูแลรักษาสิ่งแวดล้อม โดยบริษัทฯ
  ได้การรับรองระบบคุณภาพ ISO 14001
  ในส่วนของการทำธุรกรรมด้านการเงินและจัดซื้อจัดจ้างนั้น บริษัทฯ
  กำหนดให้พนักงานและผู้บริหารปฏิบัติตาม “คู่มือการกระจายอำนาจ”
  ซึ่งกำหนดไว้เป็นลายลักษณ์อักษร โดยระบุไว้ชัดเจนถึงหลักเกณฑ์ เงื่อนไข
  และอำนาจในการอนุมัติจ่ายเงิน เพื่อให้มีความรอบคอบ รัดกุม
  และป้องกันการทุจริตในธุรกรรมที่เกี่ยวข้องกับการเงิน

2.  การบริหารความเสี่ยง

  บริษัทฯ กำหนดนโยบายการบริหารความเสี่ยงเป็นนโยบายสำคัญ
  โดยได้แต่งตั้งคณะกรรมการบริหารความเสี่ยงซึ่งประกอบด้วยผู้บริหารแต่ละสายงาน
  ทำหน้าที่ในการประเมินปัจจัยเสี่ยงทั้งจากปัจจัยภายนอก ได้แก่ สภาพเศรษฐกิจ อุบัติเหตุ
  และการขาดแคลนวัตถุดิบ และปัจจัยภายในที่มีผลกระทบต่อเป้าหมายการดำเนินธุรกิจของบริษัทฯ
  และกำหนดผู้รับผิดชอบในหน่วยงานต่างๆ
  พร้อมทั้งมอบหมายให้การบริหารความเสี่ยงเป็นความรับผิดชอบของผู้บริหารทุกคน
  มีการวางแผนและกำหนดมาตรการบริหารความเสี่ยง มีการประเมินปัจจัยความเสี่ยง
  ซึ่งอาจส่งผลกระทบต่อการดำเนินธุรกิจและเป้าหมายของบริษัทฯ
  และจัดให้มีการติดตามการบริหารความเสี่ยงของหน่วยงานต่างๆ ภายในองค์กร
  โดยเน้นให้สอดคล้องกับแผนกลยุทธ์ของบริษัทฯ

3.  การควบคุมการปฏิบัติงานของฝ่ายบริหาร

  คณะกรรมการบริษัทได้ปฏิบัติงานภายใต้ขอบเขต
  อำนาจหน้าที่ในการควบคุมการปฏิบัติงานของฝ่ายบริหารดังนี้

(1) กำหนดขอบเขตอำนาจหน้าที่และวงเงินอนุมัติของผู้บริหารทุกฝ่ายและทุกระดับไว้อย่างชัดเจน
    และเป็นลายลักษณ์อักษร โดยกำหนดตำแหน่งผู้มีอำนาจอนุมัติ วงเงิน การสั่งการ
    และการชำระหนี้ ไว้เป็นลายลักษณ์อักษร รวมทั้งได้มีการทบทวนความเหมาะสมอย่างน้อยปีละ
    1 ครั้ง

(2) จัดทำระบบการปฏิบัติงานและอำนาจหน้าที่ในการอนุมัติตามลักษณะการประกอบธุรกิจและโครงสร้างองค์กร

(3) กำหนดให้มีการจัดทำรายการข้อกฎหมายหรือข้อบังคับที่เกี่ยวข้องกับบริษัทฯ
    เพื่อควบคุมให้ทุกหน่วยงานมีการปฏิบัติตามกฎหมายอย่างเคร่งครัด

  นอกจากนี้คณะกรรมการตรวจสอบได้พิจารณาทบทวนและอนุมัติแผนการตรวจสอบประจำปี
  เพื่อให้ครอบคลุมทุกกระบวนการปฏิบัติงานที่มีความเสี่ยง
  รวมทั้งครอบคลุมถึงความคาดหวังของผู้ที่มีส่วนเกี่ยวข้องกับบริษัทฯ ทำให้มั่นใจว่าหน่วยงานต่างๆ
  มีการควบคุมการปฏิบัติงานที่เพียงพอทั้งด้านการเงิน การปฏิบัติงาน การปฏิบัติตามกฎหมาย
  ข้อบังคับ ระเบียบ กฎเกณฑ์ต่างๆ ทั้งนี้
  คณะกรรมการตรวจสอบได้พิจารณาประเด็นสำคัญและปัญหาที่ตรวจพบจากการตรวจสอบ
  โดยได้เสนอแนะให้ฝ่ายบริหารดำเนินการแก้ไข และมาตรการป้องกันมิให้เกิดปัญหาเดิมขึ้นอีก

  กรณีที่มีการทำธุรกรรมกับกิจการหรือบุคคลที่เกี่ยวข้องกับบริษัทฯ
  อันอาจจะนำมาซึ่งความขัดแย้งทางผลประโยชน์ระหว่างบริษัทฯ
  กิจการหรือบุคคลที่เกี่ยวข้องกับบริษัทฯ นั้น
  ธุรกรรมที่เกิดขึ้นจะต้องผ่านขั้นตอนการอนุมัติตามระเบียบของบริษัทฯ เช่นเดียวกับธุรกรรมปกติ
  และผู้ที่เกี่ยวข้องกับการทำรายการจะต้องทำหน้าที่พิจารณาว่าการทำรายการมีความสมเหตุสมผลและเป็นไปตามธุรกิจปกติ
  โดยคำนึงถึงประโยชน์สูงสุดของบริษัทและผู้ถือหุ้นเสมือนเป็นรายการที่กระทำกับบุคคลภายนอกและถูกต้องตามกฎหมาย
  โดยธุรกรรมอันอาจจะนำมาซึ่งความขัดแย้งทางผลประโยชน์
  โดยผู้มีส่วนได้เสียดังกล่าวจะไม่มีสิทธิออกเสียง
  และมีการเปิดเผยข้อมูลเป็นไปตามที่กฎหมายกำหนด

4.  ระบบสารสนเทศและการสื่อสารข้อมูล

  ในการเสนอเรื่องให้คณะกรรมการพิจารณา บริษัทฯ ได้จัดให้มีข้อมูลที่สำคัญต่างๆ อย่างเพียงพอ
  เพื่อให้คณะกรรมการใช้ประกอบการตัดสินใจ
  โดยการจัดทำรายงานเชิงวิเคราะห์เปรียบเทียบหลักการและเหตุผลพร้อมเอกสารประกอบข้อเท็จจริง
  จัดส่งข้อมูลเพื่อศึกษาประกอบการตัดสินใจเป็นการล่วงหน้า 7 วัน โดยมีเลขานุการบริษัท
  ซึ่งมีหน้าที่ให้คำแนะนำด้านข้อบังคับและกฎเกณฑ์ต่างๆ ดูแลกิจกรรมของคณะกรรมการ
  ตลอดจนประสานงานให้มีการปฏิบัติตามมติคณะกรรมการบริษัท
  รวมทั้งเป็นหน่วยงานที่เป็นศูนย์กลางในการจัดทำและจัดเก็บเอกสารสำคัญ ได้แก่
  ทะเบียนกรรมการ หนังสือนัดประชุมคณะกรรมการบริษัท รายงานการประชุมคณะกรรมการบริษัท
  หนังสือนัดประชุมผู้ถือหุ้นและรายงานการประชุมผู้ถือหุ้น
  ไว้อย่างเป็นระบบเพื่อให้ผู้ถือหุ้นสามารถตรวจสอบความเหมาะสมในการปฏิบัติหน้าที่ของกรรมการได้

  ในส่วนของการจัดเก็บเอกสารประกอบการบันทึกบัญชีและบัญชีต่างๆ นั้น บริษัทฯ
  มีการจัดเก็บไว้อย่างครบถ้วน เป็นหมวดหมู่ทุกรายการ
  เพื่อความโปร่งใสและเพื่อเป็นข้อมูลในการปฏิบัติงาน
  โดยไม่เคยได้รับแจ้งจากผู้สอบบัญชีว่ามีข้อบกพร่องในเรื่องนี้

  คณะกรรมการตรวจสอบได้พิจารณาร่วมกับผู้สอบบัญชี หน่วยงานตรวจสอบภายใน
  และผู้ที่เกี่ยวข้องกับการจัดทำงบการเงินของบริษัททุกไตรมาส เพื่อให้มีความมั่นใจว่าบริษัทฯ
  มีการใช้นโยบายบัญชีตามหลักการบัญชีที่รับรองทั่วไป และเหมาะสมกับลักษณะธุรกิจของบริษัทฯ
  รวมทั้งการเปิดเผยข้อมูลอย่างเหมาะสม

5.  ระบบการติดตาม

  บริษัทฯ ได้มีการติดตามผลการปฏิบัติงานว่าเป็นไปตามเป้าหมายที่วางไว้
  โดยมีการประชุมคณะกรรมการบริษัทในปี 2554 รวม 4 ครั้ง
  และมีระบบการติดตามการปฏิบัติงานเป็นลำดับชั้น ตั้งแต่คณะกรรมการบริษัท และคณะผู้บริหาร
  เพื่อติดตามเป้าหมายและกำกับการดำเนินการตามแผนงานประจำปีที่ได้รับอนุมัติจากคณะกรรมการบริษัทเป็นประจำทุก
  2 เดือน
  พร้อมทั้งแก้ไขปัญหาที่อาจเกิดขึ้นและปรับแผนการดำเนินงานให้สอดคล้องกับสถานการณ์ที่เปลี่ยนแปลงไป
  และเมื่อพบว่าผลการดำเนินงานมีความแตกต่างจากเป้าหมายที่กำหนดไว้
  ได้กำหนดให้ผู้รับผิดชอบนำเสนอรายงาน เพื่อทบทวนการปฏิบัติงานและการวิเคราะห์สาเหตุ
  ตลอดจนร่วมพิจารณาเพื่ออนุมัติแผนการแก้ไขปัญหาและให้รายงานการปฏิบัติอย่างต่อเนื่อง

บริษัทฯ จัดให้มีการตรวจสอบการปฏิบัติตามระบบการควบคุมภายในอย่างสม่ำเสมอ
และมีหน่วยงานตรวจสอบภายในทำการตรวจสอบการปฏิบัติและรายงานผลอย่างเป็นอิสระต่อคณะกรรมการตรวจสอบ
โดยในปี 2554 คณะกรรมการตรวจสอบมีการประชุมรวม 4 ครั้ง